Jozi Stars trek ervare Pakistani nader | Netwerk24
Deur Tinus van Staden 17 Oktober 2019 16:00
Shoaib Malik tydens die Wêreldbeker-toernooi. Foto: Getty Images
Dié Pakistanse veelsydige speler sal dan vir Chris Gayle as die Jozi Stars se oorsese sterspeler in die Mzansi-superliga (MSL) vervang.
Gayle, ervare mokerman van die Windies, is slegs vir die span se eerste ses wedstryde beskikbaar. Malik sal dus vanaf die wedstryd op 1 Desember teen die Paarl Rocks in Johannesburg vir die verdedigende kampioen beskikbaar wees.
"As 'n kolwer kan Malik verskeie rolle in die kolflys vertolk. Hy het al sukses gehad as 'n aanvangskolwer in toetse en eendagkrieket en was al 'n wedstrydwenner op nr. 3 in T20-wedstryde," sê Jono Leaf-Wright, die uitvoerende hoof van die Gauteng Lions-unie. ?
"Hy is die vierde voorste lopiemaker in T20-krieket naas Gayle, Brendon McCullum en Kieron Pollard en is ook 'n goeie T20-draaier."
Donovan Miller, die Stars se hoofafrigter, is opgewonde om Malik se veelsydigheid in te span.
"Ek het saam met hom gewerk in die Kanadese T20-liga. Hy is uiteraard een van die beste middelorde-kolwers in dié formaat. Hy is ook 'n goeie leier."
Die 37-jarige Malik sê hy sien uit om vir die eerste keer in sy loopbaan plaaslike krieket in Suid-Afrika te speel.